Toshkentdagi “O‘rikzor” bozori sotuvga qo‘yildi

Toshkentdagi “O‘rikzor” ulgurji-chakana bozori sotuvga qo‘yildi. Bu haqda “Spot.uz” xabar bermoqda.

Raqobatni rivojlantirish qo‘mitasi Toshkent shahar boshqarmasi 31-yanvar kuni savdoga qo‘ygan davlat aktivlari ro‘yxatida savdo va xizmatlar ko‘rsatish bo‘yicha ikki kompleks ham ko‘rsatib o‘tilgan.
Toshkent avtomobil halqa yo‘lida joylashgan, 22,7 ming kvadrat metr maydonga ega birinchi kompleks 42,7 milliard, Uyg‘ur ko‘chasidagi maydoni 23,6 ming kvadrat metr bo‘lgan ikkinchi kompleks 62 milliard so‘mdan taklif etilmoqda.
Ikki kompleks ham oferta shartnomasi bo‘yicha taklif etilmoqda va investitsiya majburiyatlari bilan sotiladi. Yangi xaridor mazkur obyektlarga mablag‘ kiritishi lozim, uning aniq summasi ko‘rsatilmagan.
Ma’lumot uchun, hozirda komplekslar “O‘rikzor savdo kompleksi” MChJ balansida bo‘lib turibdi.